Weermag sê Molefe se oproep is 'bo verdenking' | Maroela Media
Die Suid-Afrikaanse Nasionale Weermag (SANW) het Maandag reageer op kritiek nadat die afgedankte hoof van Eskom, Brian Molefe, vir aktiewe diens opgeroep is en gesê die besluit is bo verdenking.
Volgens berigte is Molefe, 'n erekolonel, opgeroep deur die SANW en verdien sedert Augustus 'n salaris van R57 000.
"Net soos verskeie Reserwemaglede wat ontbied word om die weermag te help in hul gebied van kundigheid, is mnr. Molefe al 'n paar keer versoek om sy vaardighede beskikbaar te maak vir die weermag, aangesien hy 'n Reserwemaglid is," het die departement van verdediging in 'n verklaring gesê.
"Mnr. Molefe is deel van die spesialisgroep mense wat soms versoek word om spesifieke pligte uit te voer oor 'n spesifieke tydperk, kragtens die vereistes van die weermag."
Die departement het gesê Reserwemaglede word op 'n "deurlopende en nie-deurlopende" basis opgeroep volgens die vereistes van die SANW.
"Reserwemaglede word byvoorbeeld opgeroep vir veiligheidsdienste op die grens vir 'n voor-ontplooiingsopleidingsperiode (37 dae) en 'n ses maande (180 dae) ontplooiing op die land se grense. Offisiere en ander range word ook by die weermag se hoofkantoor opgeroep vir tydperke wanneer daar 'n spesifieke vereiste is vir kundigheid wat andersins nie beskikbaar is nie."
Die departement het gesê die minister van verdediging het op 14 Mei 2011 Molefe aangestel as die erekolonel van die Suid-Afrikaanse Ierse Regiment.
"Hierdie aanstelling nietig nie sy aanstelling as 'n erekolonel nie, maar dit sal in tandem funksioneer. 'n Ander stel reëls geld wanneer erekolonels gebruik word. In die geval van sy pligte as erekolonel ontvang Molefe nie enige vergoeding nie, en mag hy ook nie enige vergoeding ontvang nie."
Die departement het gesê dit is vreemd dat al die ander lede wat in dieselfde kategorie as Molefe val, en wat al gereeld opgeroep is, nie enige wenkbroue laat lig het nie. "Mens wonder dan of mnr. Molefe uitgesonder word, asof hy die enigste een is wat opgeroep word, terwyl die reserwemag talle lede het wat verskeie vaardighede beskikbaar stel aan die weermag en vergoed word volgens die spesifieke beleide en maatreëls."
Maroela Media het vroeër berig die Suid-Afrikaanse Nasionale Weermagunie (Sanwu) het gesê hy is uit die veld geslaan oor berigte dat Molefe vir aktiewe diens opgeroep is.
Adv. Pikkie Greeff, nasionale sekretaris van Sanwu, het in reaksie hierop gesê die nuus dat Molefe onbepaald opgeroep is, is "verstommend om die minste te sê". 'n Erekolonel van die Reserwemag kom volgens wet nie in aanmerking om vir aktiewe diens opgeroep te word nie. "'n Geldige oproep tot aktiewe diens vereis dat die posbekleër 'n baie goeie militêre rang, wat verkry word deur militêre opleiding, en die nodige kwalifikasies moet hê. Dit vereis ook dat 'n beampte 'n offisiersrang beklee. Molefe voldoen aan geen van dié vereistes nie en sy oproep tot aktiewe diens is dus onwettig en kom neer op bedrog," het Greeff gesê.
Twee vas oor vervaardiging van tik
Niks maar niks in SA is sonder enige verdenkiing nie
Ek was vir 20 jaar n staandemag offisier. Die weermag lieg om dit so blatant te stel. Slegs goed opgeleide personeel wat deur die range met opleiding kan as reserwe mag personeel opgeroep word. Ere kolonele is slegs van seremonieele belang met geen vergoeding. Hierdie is n korupte bedrog spul.
Nog 'n slenter om di fiskus van sy geld te beroof.
Ek wil net weet of gaan hy ook n traantjie pik oor die geld wat hy alweer verdien wat hom nie toekom. Lyk my daar is mense met geen skaamte aan hulle in die land